Umhverfislegir og félagslegir þættir og stjórnarhættir (UFS) eru viðmið sem búin voru til í þeim tilgangi að vera fyrirtækjum leiðarljós í markmiðasetningu og upplýsingagjöf í samhengi samfélagslegrar ábyrgðar og sjálfbærni. UFS viðmiðin (á ensku; ESG) hafa verið þýdd á íslensku og má nálgast þau hér. UFS-viðmiðin innihalda mikilvæga umhverfisþætti sem varða starfsemi flestra ef ekki allra fyrirtækja, svo sem kolefnislosun og rafmagnsnotkun. Áhrif fyrirtækja á umhverfið eru þó ólík og mismikil allt eftir því í hvaða atvinnugrein fyrirtæki starfa og hversu mikla áherslu þau leggja á umhverfismál. Það sem mestu máli skiptir er að fyrirtæki byrji á því að mæla og meta þá umhverfislegu þætti sem tilgreindir eru í UFS-viðmiðunum svo þau geti borið saman stöðu sína í umhverfismálum ár frá ári. Þannig er hægt að meta upp að hvaða marki aðgerðir í umhverfismálum eru að skila sér. Gagnsæi og árangur í umhverfisaðgerðum vekur traust fjárfesta og viðskiptavina á þínu fyrirtæki.